Document ID: 32007D0568

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Αυγούστου 2007
σχετικά με τη χρηματοδοτική συνεισφορά της Κοινότητας σε έκτακτα μέτρα για την καταπολέμηση της ψευδοπανώλης των πτηνών στο Ηνωμένο Βασίλειο το 2006
[κοινοποιηθείσα υπό τον αριθμό Ε(2007) 3891]
(Το κείμενο στην αγγλική γλώσσα είναι το μόνο αυθεντικό)
(2007/568/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 4 παράγραφος 2,
Εκτιμώντας τα ακόλουθα:
(1)
Με σκοπό να συμβάλει στην όσο το δυνατόν ταχύτερη εκρίζωση της ψευδοπανώλης των πτηνών, η Κοινότητα έχει τη δυνατότητα να συνεισφέρει οικονομικά στις επιλέξιμες δαπάνες στις οποίες προβαίνει το κράτος μέλος, με τους όρους που προβλέπονται στο άρθρο 4 παράγραφος 2 της απόφασης 90/424/ΕΟΚ.
(2)
Η καταβολή της χρηματοδοτικής συνεισφοράς της Κοινότητας στο πλαίσιο των έκτακτων μέτρων καταπολέμησης της ψευδοπανώλης των πτηνών υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (2).
(3)
Το 2006 εκδηλώθηκαν στο Ηνωμένο Βασίλειο εστίες ψευδοπανώλης των πτηνών. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(4)
Στις 11 Απριλίου 2007, το Ηνωμένο Βασίλειο υπέβαλε έναν τελευταίο κατά προσέγγιση υπολογισμό των δαπανών που επωμίστηκε για την εκρίζωση της νόσου.
(5)
Οι βρετανικές αρχές εκπλήρωσαν τις τεχνικές και διοικητικές υποχρεώσεις τους, όπως προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Η καταβολή της χρηματοδοτικής συνεισφοράς της Κοινότητας πρέπει να εξαρτάται από την προϋπόθεση ότι οι προγραμματισθείσες ενέργειες πράγματι εκτελέστηκαν και ότι οι αρχές παρέχουν κάθε αναγκαία πληροφορία εντός των καθορισμένων προθεσμιών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνεισφορά της Κοινότητας
1. Το Ηνωμένο Βασίλειο μπορεί να λάβει χρηματοδοτική συνεισφορά της Κοινότητας για τις δαπάνες που επωμίστηκε στο πλαίσιο των έκτακτων μέτρων καταπολέμησης της ψευδοπανώλης των πτηνών το 2006.
2. Η χρηματοδοτική συνεισφορά της Κοινότητας ανέρχεται στο 50 % των επιλέξιμων για κοινοτική χρηματοδότηση δαπανών που έχουν εκτελεστεί. Καταβάλλεται με τους όρους που προβλέπονται στον κανονισμό (ΕΚ) αριθ. 349/2005.
Άρθρο 2
Αποδέκτης
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 20 Αυγούστου 2007.

Labels: 18
15
19
6